## Odluka o porezima Grada Benkovca

### NN 1/2014 (3.1.2014.), Odluka o porezima Grada Benkovca

GRAD BENKOVAC

48

Na temelju članka 30. Zakona o financiranju jedinica lokalne i područne (regionalne) samouprave (»Narodne novine«, broj 117/93, 69/97, 33/00, 73/00, 127/00, 59/01, 107/01, 117/01, 150/02, 147/03, 132/06, 26/07 – Odluka USRH, 73/08 i 25/12), te članka 28. Statuta Grada Benkovca (»Službeni glasnik Grada Benkovca«, br. 5/09, 3/10, 4/10, 1/13), Gradsko vijeće Grada Benkovca, na 03. sjednici održanoj dana 20. prosinca 2013. godine, donosi

ODLUKU

O POREZIMA GRADA BENKOVCA

I. TEMELJNE ODREDBE

Članak 1.

Ovom Odlukom utvrđuju se stope, visina te način obračuna i plaćanja gradskih poreza što su vlastiti izvori prihoda Grada Benkovca.

II. VRSTE POREZA

Članak 2.

Gradski porezi su:

1. Prirez poreza na dohodak

2. Porez na potrošnju

3. Porez na kuće za odmor

4. Porez na tvrtku ili naziv

1. Prirez poreza na dohodak

Članak 3.

Prirez poreza na dohodak plaća se na dohodak od nesamostalnog rada, porez na dohodak od samostalne djelatnosti, porez na dohodak od imovine i imovinskih prava i porez na dohodak od kapitala.

Članak 4.

Vrste poreza na dohodak, obračun, način i rokovi plaćanja poreza na dohodak i oslobađanja poreza na dohodak propisani su Zakonom o porezu na dohodak i primjenjuju se pri utvrđivanju prireza porezu na dohodak.

Članak 5.

Obveznik prireza porezu na dohodak je fizička osoba koja ostvaruje dohodak u Republici Hrvatskoj, a obveznik je poreza na dohodak prema Zakonu o porezu na dohodak.

Osnovica prireza porezu na dohodak čini porez na dohodak.

Članak 6.

Prirez porezu na dohodak plaća se po stopi od 5%.

Članak 7.

Prirez porezu na dohodak plaćaju obveznici poreza na dohodak koji imaju prebivalište ili uobičajeno boravište na području Grada Benkovca.

Članak 8.

Prirez porezu na dohodak uplaćuje se u korist Proračuna Grada Benkovca.

Članak 9.

Nadzor nad obračunavanjem i plaćanjem prireza porezu na dohodak obavlja Ministarstvo financija, Porezna uprava, Područni ured Zadar – Ispostava Benkovac.

2. Porez na potrošnju

Članak 10.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodna vina, specijalna vina, piva i bezalkoholnih pića u ugostiteljskim objektima.

Članak 11.

Obveznik poreza na potrošnju je pravna i fizička osoba koja pruža ugostiteljske usluge.

Članak 12.

Porez na potrošnju plaća se po stopi od 3% na osnovicu.

Članak 13.

Osnovicu poreza na potrošnju iz članka 12. ove Odluke čini prodajna cijena pića (bez PDV-a) koje se proda u ugostiteljskim objektima na području Grada Benkovca.

Članak 14.

Obveznik poreza na potrošnju plaća ovaj porez u roku od 8 dana nakon isteka mjeseca u kojem je nastala obveza plaćanja poreza na potrošnju.

Obračunati porez na potrošnju iskazuje se na propisanom obrascu i dostavlja Poreznoj upravi, Područni ured Zadar – Ispostava Benkovac, najkasnije zadnjeg dana u mjesecu za prethodni mjesec.

Članak 15.

Nadzor nad obračunavanjem i plaćanjem poreza na potrošnju obavlja Ministarstvo financija, Porezna uprava, Područni ured Zadar – Ispostava Benkovac.

3. Porez na kuće za odmor

Članak 16.

Porez na kuće za odmor plaćaju pravne i fizičke osobe koje su vlasnici kuća za odmor ili odmarališta, a izgrađena su na području Grada Benkovca.

Članak 17.

Kućom za odmor smatra se svaka zgrada ili dio zgrade, ili stan koji se koristi povremeno ili sezonski.

Članak 18.

Porez na kuće za odmor plaća se u iznosu od 10,00 kuna po četvornom metru korisne površine kuće za odmor i to jedanput godišnje.

Članak 19.

Porez na kuće za odmor ne plaća se na kuće za odmor koje se ne mogu koristiti (zbog elementarne nepogode, starosti i trošnosti), te na kuće za odmor dok su u njima smješteni prognanici i izbjeglice.

Članak 20.

Rješenje o razrezu poreza na kuće za odmor donosi Upravni odjel za proračun i financije Grada Benkovca, a porez se plaća u roku od 15 dana od dostave rješenja o utvrđivanju tog poreza.

Članak 21.

Obveznici poreza na kuće za odmor dužni su Upravnom odjelu za proračun i financije Grada Benkovca dostaviti sve podatke o kući za odmor i to najkasnije do 31. ožujka godine za koju se utvrđuje porez na kuću za odmor.

4. Porez na tvrtku ili naziv

Članak 22.

Porez na tvrtku ili naziv plaćaju sve pravne i fizičke osobe koje su obveznici poreza na dobit ili poreza na dohodak, a registrirane su za obavljanje djelatnosti na području Grada Benkovca.

Članak 23.

Obveznici poreza na tvrtku ili naziv koji u svom sastavu imaju poslovne jedinice (prodavaonice, pogone, radionice, prodajna mjesta) obveznici su poreza za svaku poslovnu jedinicu prema području gdje se ta poslovna jedinica nalazi.

Članak 24.

Pravne i fizičke osobe koje u svom sastavu imaju poslovne jedinice (prodavaonice, pogone, radionice i sl.) za svaku istaknutu tvrtku plaćaju 50% od propisanog godišnjeg iznosa ovog poreza.

Obveznici koji obavljaju djelatnost kraće od 6 mjeseci tijekom godine plaćaju 50% propisanog godišnjeg iznosa ovog poreza.

Članak 25.

Obveznici poreza na tvrtku koji ne obavljaju djelatnost, ne plaćaju porez na tvrku.

Članak 26.

Porez na tvrtku plaća se u godišnjem iznosu i to:

|  |  |  |
| --- | --- | --- |
| 1. | Pravne osobe koje se bave bankarskim, mjenjačkim, platnoprometnim,  osiguravajućim i ostalim financijskim poslovanjem | 1.000,00 kuna |
| 2. | Pravne osobe koje se bave industrijskom proizvodnjom, poljoprivredom,  građevinarstvom i prometom roba i usluga te hotelijerstvom | 800,00 kuna |
| 3. | Fizičke osobe koje obavljaju ugostiteljsku i mesarsku djelatnost | 500,00 kuna |
| 4. | Fizičke osobe koje obavljaju trgovačku i pekarsku djelatnost | 400,00 kuna |
| 5. | Fizičke osobe koje obavljaju ostale djelatnosti | 00,00 kuna |

Članak 27.

Obveznik poreza na tvrtku ili naziv dužan je tvrtku ili naziv, promjenu tvrtke ili naziva i svaku drugu promjenu koja utječe na visinu poreza prijviti Upravnom odjelu za proračun i financije Grada Benkovca u roku od 15 dana od dana upisa u registar, odnosno nastale promjene.

Članak 28.

Rješenje o razrezu poreza na tvrtku donosi Upravni odjel za proračun i financije Grada Benkovca, a rok uplate je 15 dana od dana dostave rješenja o utvrđivanju poreza.

Članak 29.

Porez na tvrtku ili naziv ne plaćaju državni organi i tijela jedinice lokalne i područne (regionalne) samouprave, pravne osobe iz društvenih djelatnosti, vjerske i humanitarne organizacije.

III. ZAJEDNIČKE ODREDBE

Članak 30.

Porez koji se prema odredbama ove Odluke plaća u godišnjem iznosu razrezuje se za cijelu godinu u iznosu propisanom ovom Odlukom, osim prireza poreza na dohodak.

Članak 31.

Razrez i naplata poreza osim poreza iz članka 3. i članka 10. ove Odluke, nadzor i kazne provodi i izriče Upravni odjel za proračun i financije Grada Benkovca temeljem ove Odluke i temeljem odredbi Zakona.

Članak 32.

Glede razreza, naplate, žalbe, obnove postupka, zastare, kaznenih i prekršajnih sankcija, te drugih postupovnih odredaba pri razrezu i naplati gradskih poreza iz ove Odluke primjenjuju se propisi koji reguliraju predmetno područje, Opći porezni zakon i Zakon o financiranju jedinica lokalne i regionalne (područne) samouprave.

IV. PRIJELAZNE I ZAVRŠNE ODREDBE

Članak 33.

Stupanjem na snagu ove Odluke prestaje važiti Odluka o porezima Grada Benkovac (»Službeni glasnik Grada Benkovca«, br. 2/06, 4/07).

Članak 34.

Ova Odluka stupa na snagu osmog dana od dana objave u »Narodnim novinama«, te će se objaviti u »Službenom glasniku Grada Benkovca«.

Klasa: 410-01/13-01/12
Urbroj: 2198/27-01-13-2
Benkovac, 23. prosinca 2013.

Predsjednica
Maja Brkljača, prof., v. r.

1 03.01.2014 Odluka o porezima Grada Benkovca

1 03.01.2014 Odluka o porezima Grada Benkovca

Odluka, NN 1/2014-48